Moordenaar, Huisgenoot-joernalis glo smoorverliefMarizka Coetzer is as Huisgenoot-verslaggewer geskors hangende ’n ondersoek na haar verhouding met ’n 22-jarige moordenaar. Foto: Facebook ŉ Sondagkoerant maak vandag nadere besonderhede bekend oor die skorsing van ŉ Huisgenoot-joernalis wat glo te nou betrokke by die Krugersdorp-afspraakmoordsaak geraak het. Volgens Rapport het een van die veroordeelde moordenaars, Le Roux Steyn (22), glo ŉ liefdesverhouding aangeknoop met Marizka Coetzer (28), wat gereeld oor die opspraakwekkende moordverhoor berig. Hulle het mekaar juis ontmoet terwyl sy oor die saak geskryf het. Coetzer, wat voorheen ŉ verslaggewer by die Krugersdorp News was, werk ook aan ŉ boek oor die bisarre moordsaak, maar is Vrydag met onmiddellike inwerkingtreding geskors hangende ŉ interne ondersoek in samewerking met die bestuur van Media24, wat Huisgenoot sowel as Rapport besit. Die Sondagkoerant berig hy het WhatsApp-boodskappe gesien waaruit dit blyk Steyn en Coetzer is in ŉ verhouding. In van die boodskappe vra hy haar glo of sy vir hom sal wag. Coetzer is getroud, maar haar huwelik het na verneem word verbrokkel. Watter rol, indien enige, haar verhouding met die moordenaar hierin gespeel het, in is nie bekend nie. Coetzer het gereeld vir die gesinstydskrif oor die sogenaamde afspraakmoorde op Krugersdorp berig. Foto: Facebook Rapport skryf volgens ŉ bron wat nou by die saak betrokke is, is Steyn smoorverlief op die joernalis. Sy het hom glo elke naweek in die gevangenis besoek. Ma en seun is skuldig bevind aan 11 aanklagte van moord, roof en rampokkery. Steyn en sy ma, Marinda Steyn (51), is in Mei in die hooggeregshof in Johannesburg gevonnis nadat hulle skuld erken het vir hul aandeel in die vier jaar lange moordtog waartydens 11 mense vermoor is. Ma en seun is skuldig bevind aan 11 aanklagte van moord, roof en rampokkery. Marinda is tot 11 lewenslange vonnisse en ŉ bykomende 115 jaar tronkstraf gevonnis, terwyl Le Roux tot effektief 25 jaar tronkstraf gevonnis is. Le Roux en Marinda is saam met Marinda se dogter, Marcel (20), Zak Valentine (33), John Barnard (42) en Cecilia Steyn (37) aangekla. (Cecilia is nie familie van Marinda, Le Roux en Marcel nie.) Barnard is reeds in 2016 tot 20 jaar tronkstraf gevonnis nadat hy skuld erken het en ingestem het om teen die ander beskuldigdes te getuig. Cecilia, Marcel en Zak het nie pleitooreenkomste met die staat aangegaan nie en hul verhoor duur voort.